REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

01 Broj: 06-2/107-22

8. septembar 2022. godine

B e o g r a d

Z A P I S N I K

SA PRVE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA

ODRŽANE 6. SEPTEMBRA 2022. GODINE

 Sednica je održana u sali II Doma Narodne skupštine, sa početkom u 13 časova.

Sednicom je do izbora predsednika Odbora predsedavala Nada Macura, u skladu sa odredbom člana 25. stav 2. Poslovnika Narodne skupštine.

Sednici su prisustvovali: dr Muamer Bačevac, prof. dr Dragoljub Acković, Stanislava Janošević, Andrijana Vasić, Nataša Tasić-Knežević, Vesna Nedović, Nada Macura, Zoltan Dani, dr Anna Oreg, Miloratka Bojović, Srđan Milivojević, Branimir Jovanović, doc. dr Biljana Đorđević, članovi Odbora, kao i Nataša Ivanović i prof. dr Vladimir Obradović, zamenici članova Odbora.

 Sednici nisu prisustvovali: prof. Zoran Radojičić, Marija Lukić, Jelisaveta Veljković i Šaip Kamberi, članovi Odbora.

 Sednici su prisustvovale i prof. dr Tamara Milenković Kerković i Radmila Vasić, narodni poslanici.

 Predsedavajuća je konstatovala da su ispunjeni uslovi za rad i odlučivanje. Prvu sednicu odbora, na osnovu člana 25. stav 1. Poslovnika, sazvao je predsednik Narodne skupštine i određen je sledeći

Dnevni red

1. Izbor predsednika Odbora;
2. Izbor zamenika predsednika Odbora.

 PRVA TAČKA – IZBOR PREDSEDNIKA ODBORA

Predsedavajuća je predložila dr Muamera Bačevca za predsednika Odbora i otvorila raspravu.

Nije bilo drugih predloga za predsednika Odbora.

Odbor je jednoglasno izabrao dr Muamera Bačevca za predsednika Odbora.

 Predsednik Odbora se zahvalio članovima Odbora na izboru i preuzeo predsedavanje sednicom. Poželeo je uspešan rad svim članicama i članovima Odbora. Podsetio je na neke od najvažnijih zakona koji su usvojeni u Narodnoj skupštini, a koji se tiču delokruga rada ovog odbora, kao što su Zakon o rodnoj ravnopravnosti i Zakon o sprečavanju nasilja u porodici. Posebno je pomenuo značaj Pododora za pitanja Roma koji se u prethodnom sazivu bavio problemima na koje nailazi romska nacionalna manjina. Takođe je istakao saradnju sa nezavisnim državnim organima, pre svega sa Poverenikom za zaštitu ravnopravnosti i Zaštitnikom građana. Naglasio je da će Odbor formirati radnu grupu koja će se baviti predstavkama građan. Naglasio je da je po biografijama članova Odbora ovo veoma kvalitetan saziv i da su izabrani ljudi koji imaju poseban senzibilitet za pitanja iz nadležnosti Odbora.

 DRUGA TAČKA - IZBOR ZAMENIKA PREDSEDNIKA ODBORA

Predsednik Odbora je predložio da se za zamenika predsednika Odbora izabere Nataša Tasić – Knežević i otvorio diskusiju.

Nije bilo drugih predloga za zamenika predsednika Odbora.

Odbor je jednoglasno izabrao Natašu Tasić - Knežević za zamenika predsednika Odbora.

Zamenica predsednika Odbora se zahvalila članovima Odbora na izboru i istakla da sve ljude u Srbiji smatra prijateljima i dobrim ljudima, koji žele, mogu i koji se trude da svojim ponašanjem, svojim izborima i svojim unutrašnjim osećanjima doprinesu da se svi osećaju prihvaćenim, bez obzira na sve vidljive i nevidljive razlike. Takođe je izrazila zadovoljstvo što je na ovom mestu između ostalog i zbog Zakona o sprečavanju nasilja u porodici jer je upoznata sa tim šta znači pretrpeti nasilje u porodici.

Srđan Milivojević je ukazao na potrebu da se što pre sazove sednica Odbora zbog velikog broja nagomilanih problema kojima bi Odbor trebalo da se bavi u narednom periodu.

Prof. dr Tamara Milenković- Kerković je navela da Poslanička grupa Dveri nema člana u Odboru, ali da su zaintetesovani da prisustvuju sednicama ovog odbora. U nastavku izlaganja je čestitala predsedniku i zameniku predsednika Odbora na izboru. Ukazala je na velike neravnopravnosti u ličnim razlikama navedene u Izveštaju Povrenika za zaštitu ravnopravnosti za 2021. godinu, koje je potrebno svesti na društveno prihvatljiv nivo i da naročito treba obratiti pažnju na neravnopravnosti po osnovu zdravstvenog stanja, pola, hendikepa, kao i prilikom zapošljavanja.

Sednica je zaključena u 13.11 časova.

SEKRETAR ODBORA PREDSEDNIK ODBORA

Rajka Vukomanović dr Muamer Bačevac